સેન્ચુરિયનઃ અહીં રમાયેલી વન ડે શ્રેણીની અંતિમ મેચમાં દક્ષિણ આફ્રિકાએ શ્રીલંકાને ૮૮ રને હરાવીને ૫-૦થી સફાયો કરી નાખ્યો છે. દક્ષિણ આફ્રિકાએ શ્રીલંકાને કોઈ તક આપી નહીં અને ટી-૨૦ શ્રેણી હાર્યા બાદ વન ડે શ્રેણીમાં શ્રીલંકાનો વ્હાઇટ વોશ કરી નાખ્યો છે. અંતિમ મેચમાં ક્વિન્ટન ડિ’કોક (૧૦૯) અને મેન ઓફ ધ મેચ જાહેર થયેલા હાશિમ આમલા (૧૫૪)ની સદીની મદદથી દ. આફ્રિકાએ ટોસ હાર્યા બાદ ૩૮૪ રનનો વિશાળ જુમલો ખડક્યો હતો. વિશાળ લક્ષ્યનો પીછો કરવા ઊતરેલી શ્રીલંકાની ટીમ તરફથી છઠ્ઠા ક્રમે બેટિંગમાં ઊતરેલા ગુણારત્નેએ એકલા હાથે સંઘર્ષ કરીને અણનમ સદી (૧૧૪) ફટકારી હતી, પરંતુ તે શ્રીલંકાની જીત માટે પૂરતી સાબિત થઈ નહોતી અને શ્રીલંકા નિર્ધારિત ૫૦ ઓવરમાં આઠ વિકેટે ૨૯૬ રન જ બનાવી શકતા તેઓનો ૮૮ રને પરાજય થયો હતો.